வாவாசான் திறந்தநிலை பல்கலைக்கழகம்

வாவாசான் திறந்தநிலை பல்கலைக்கழகம் (ஆங்கிலம்: Wawasan Open University (WOU); மலாய்: Universiti Terbuka Wawasan) என்பது மலேசியா, பினாங்கில் அமைந்துள்ள ஒரு தனியார் பல்கலைக்கழகமாகும். நேரடியாக பல்கலைக்கழகங்களில் சேர்ந்து கல்வி கற்க இயலாத பெரியவர்களுக்கு திறந்த தொலைநிலைக் கற்றல் (Online Distance Learning) வடிவங்களில் உயர்கல்விக்கான அணுகலை இந்தப் பல்கலைக்கழகம் வழங்கி வருகிறது. இந்தப் பல்கலைக்கழகம் 2006-இல் நிறுவப்பட்டது; மற்றும் 2007-இல் அதன் முதல் தொகுதி மாணவர்களைச் சேர்த்தது. செப்டம்பர் 2013-இல், வாவாசான் திறந்தநிலை பல்கலைக்கழகம் தனது பினாங்கு பிரதான வளாகத்தில் ஆறாம் படிவம் (STPM) பள்ளிப் படிப்பை முடித்தவர்கள்; மற்றும் பட்டயச் சான்றிதழ் பெற்றவர்களுக்கான முழுநேர பட்டப்படிப்பு திட்டங்களையும் வழங்கத் தொடங்கியது. தகுதி முகமை வாவாசான் திறந்தநிலை பல்கலைக்கழகத்தின் அனைத்து திட்டங்களும் மலேசிய தர நிர்ணய அமைவனம் (MQA); மற்றும் மலேசிய உயர்க் கல்வி அமைச்சு (MOHE) ஆகியவற்றினால் அங்கீகரிக்கப்பட்டுள்ளன. 2011 மற்றும்-2013 ஆம் ஆண்டுகளில் மலேசிய கல்வி அமைச்சு (MOE) நடத்திய செதாரா (SETARA) எனும் உள்ளூர்ப் பல்கலைக்கழக தரவரிசைப் பட்டியலில் வாவாசான் திறந்தநிலை பல்கலைக்கழகம் அடுக்கு-5 எனும் சிறப்பு மதிப்பீட்டைப் பெற்றது. வளாகம் பல்கலைக்கழகத்தின் முதன்மை வளாகம், மலேசியாவின் பினாங்கு தீவின் வடகிழக்குப் பகுதி கடலோரத்தில் அமைந்துள்ளது. வரலாற்றுச் சிறப்புமிக்க ஓம்சுடெட் (Homestead) மாளிகை; மற்றும் நவீன 12-மாடி அல்-புகாரி கட்டிடம் ஆகிய இரண்டு கட்டிடங்களை இந்தப் பல்கலைக்கழகம் கொண்டுள்ளது. மேலும், இந்தப் பல்கலைக்கழகத்தின் நகர வளாகம் பினாங்கு, ஜார்ஜ் டவுனின் மையப்பகுதியில் அமைந்துள்ளது. வாவாசான் திறந்தநிலை பல்கலைக்கழகத்திற்கு ஜொகூர் பாருவில் ஒரு பிராந்திய மையமும், கூச்சிங், ஈப்போ மற்றும் கோலாலம்பூர் பெருநகரங்களில் பிராந்திய அலுவலகங்களும் உள்ளன. அவை இந்த நகரங்களிலும் அவற்றின் சுற்றுப்புறங்களிலும் உள்ள தொலைநிலைக் கற்றல் கற்பவர்களுக்கு ஆதரவு அளிக்கின்றன. மேலும் காண்க தொலைநிலைக் கல்வி மலேசிய உயர்க் கல்வி அமைச்சு மலேசிய தர நிர்ணய அமைவனம் மேற்கோள்கள் வெளி இணைப்புகள் பொதுவகத்தில் Wawasan Open University தொடர்பாக ஊடகக் கோப்புகள் உள்ளன. Official Wawasan Open University (WOU) Website